钦定古今图书集成/明伦汇编/氏族典/第150卷 > 《邹氏复姓孙氏序》宋·濂
## 钦定古今图书集成/明伦汇编/氏族典/第150卷 > 《邹氏复姓孙氏序》宋·濂

洪武九年六月日，皇上御东皇阁，翰林学士臣濂、考
功监令臣克勤、给事中臣杰、监察御史臣钝等皆侍。
时已漏下三刻，臣杰出班跽奏曰：“臣之大父孙福谦，
陕人也。出守嘉兴郡。当元季兵乱，江南州郡绎骚，大
父逃匿无所。至正己亥，航海趋山东，至登州，飓风大
作，涛涌如雪山，巨舟遽成虀粉，一家五十人咸死于
海，独臣附馀板薄沙岛，幸存犬马之命，苍黄无所归，
长号于野。州人邹义者，闻而怜之，俾佣作其家。臣年
已十四矣，久之养为子，且为授室，遂冒其姓曰邹氏。”
岁行将一周，大明受命，四海肃清，下诏兴举学官，增
设弟子员。义家以臣肄业莱州府，已而选入成均，又
选入武英堂，俾练习政事。今年夏四“月复擢给事中。
由是日瞻天颜，获被宠荣，如此之至，皆非小臣所敢
觊望。圣恩如天，固未知涓埃之报复。窃私念孙氏无
他族属，其不绝者，仅寄臣之一身，苟冒其姓，迟回而
弗之改，臣之先臣，几何不为若敖氏之馁鬼哉！臣敢
昧死以请。”上曰：“朕为亿兆生民主，凡有袭人姓氏者，
必令归其宗。尔之请诚是也，然非邹氏，尔亦弗克底
于今日，慎毋忘之。”杰于是以首叩地而退。既退，诣濂，
请书其事以示后世。濂奉诏参考历代郊禘大礼，久
不能成文。杰寻擢监察御史，复来申前言，濂以未暇
为答。居亡何，杰又升佥广东按察司事，遽来迫曰：“杰
有数千里行，必得先生文乃可耳，幸勿辞我。”濂乃与
之言曰：“孙本姬姓，出于周之后，至卫武公之子惠孙，
因以孙为氏。邹则子姓，其裔则祖于宋。自正考父食
邑于邹，因氏焉，二者何可乱也？”杰能复之，亦可谓不
忘其本者哉！然有一说，为杰告焉：昔者范文正公蚤
孤，随母适长山朱氏，朱氏亦鞠育为子。公遂力学擢
上第，封厥父母，而后请命于朝，复姓为范氏。公之酬
朱氏，可谓厚矣。杰之事与公正类，幸思有以报邹之
德哉！“圣皇之言即天也，慎毋忘之！慎毋忘之！”濂故举
此重为杰告之。范公在宋，位至参知政事，名垂史册，
至今人能道之，恶知杰之他日不如公哉？亦在乎法
其人而已。